Moody's Investors Service, agenţia de evaluare care acordă calificative pentru o mare parte din datoriile companiilor şi guvernelor din întreaga lume, a decis să îşi schimbe denumirea în Moody's Ratings, transmite Bloomberg, potrivit Agerpres.
Miercuri, Moody's Corp. a precizat că a modificat numele diviziei sale de evaluare de credit, Moody's Investors Service, şi totodată a scurtat numele diviziei de analiză fianciară a grupului, Moody's Analytics, în Moody's. Acest rebrand vine într-un moment în care compania cu o istorie de 115 ani vrea să clarifice rolul celor două activităţi de bază ale sale.
"Toată lumea ştie cine este Moody's dar a devenit clar că nu înţeleg tot ce are de oferit Moody's", a declarat directorul de corporate affairs Christine Elliott.
Compania a purtat numele Moody's timp de mai mult de un secol. În 1900, John Moody a publicat Moody's Manual of Industrial and Miscellaneous Securities, care includea date cu privire la acţiunile şi obligaţiunile instituţiilor financiare, agenţiilor guvernamentale şi diferitelor companii industriale. Ulterior, John Moody a început să ofere investitorilor analize cu privire la valoarea acţiunilor. Actuala companie a fost înfiinţată în 1909.
În 1914, a fost înfiinţată divizia Moody's Investors Service pentru a evalua riscurile obligaţiunilor emise de companii, firme de utilităţi şi guverne. Divizia Moody's Analytics a fost înfiinţată în 2008 ca o entitate separată, concentrată pe activităţi care nu au legătură cu ratingurile, precum cercetarea şi analiza datelor.
În prezent Moody's are aproximativ 15.000 de angajaţi în peste 40 de ţări.